Aalborg Kommune, Hjørring Kommune og Morsø Kommune. Det er de tre nordjyske kommuner med flest pesticider i aktive vandværksboringer, men der er faktisk fundet sprøjtegift i drikkevandet hos alle nordjyske kommuner. Det viser en ny opgørelse fra Danmarks Naturfredningsforening baseret på dataudtræk fra GEUS' database, Jupiter. I Morsø ser det værst ud. Her er der pesticider i 62 procent af boringerne - og på landsplan er der fundet pesticidrester i 63 procent af drikkevandsboringere, mens grænseværdierne er overskredet i 14 procent af prøverne. - Det er vigtigt, at der bliver handlet, så vi ikke kommer i en situation, hvor vi skal rense med alle mulige kemikalier eller ned til supermarkedet og købe plastikflasker med vand, siger præsident Maria Reumert Gjerding til TV 2 . Vand kan stadig drikkes Niveauerne af pesticidrester i Danmark er faktisk så høje, at Danmarks Naturfredningsforening til TV 2 kalder det ekstremt alarmerende. Men ifølge en ekspert skal vi i Danmark ikke være bekymrede for at drikke vandet, for så høje er niveauerne ikke. Det oplyser Claus Vangsgård til TV 2. Han er seniorkonsulent i Danva, som er en interesseorganisation for alle, der arbejder med vand og spildevand. - Nej, så pessimistisk er jeg ikke. Alt tyder på, at pesticidforureningen har en ende, men der er måske nødvendigt at rense det nogle steder, siger Claus Vangsgård. Rebild Kommune er den kommune i Nordjylland, hvor det ser bedst ud. Her lyder tallet på 20 procent.

Referat:
Danmarks Naturfredningsforening kalder det ekstremt alarmerende, at niveauerne for pesticider i det danske drikkevand er så høje.